**יום הזיכרון לרחבעם זאבי (גנדי) – ל' בתשרי**

**נאומו של רחבעם זאבי "גנדי" במלאת שישים שנה להקמת הפלמ"ח - 23 במאי 2001**

"...הפלמ"ח היה יצירה מקורית ארץ-ישראלית, שניזונה מתנועות ההתיישבות, בעיקר הקיבוץ המאוחד, מתנועות הנוער החלוציות ומפעילי ארגון "ההגנה". הפלמ"ח היה צבא מגויס במתכונת ובארגון שאין דומים להם: הוא היה כוח לוחם של מתנדבים בתנאי מחתרת, כוח לוחם שמשולבות בו גם בנות ואפילו בתפקידי לחימה. כוח לוחם שכמעט קיים את עצמו בעבודת אנשיו בקיבוצים; כוח לוחם שהצליח לשלב באינטגרציה אמיתית בני עיר ובני כפר וגם נערים שבאו משכונות מצוקה ולקדמם לתפקידי פיקוד ומנהיגות; כוח לוחם שחי בצלם של הקיבוצים אשר שימשו לו כבסיס ומחסה; כוח לוחם שנטל על עצמו משימות ותפקידים מעל לכוחו בארגון ההעפלה הבלתי-חוקית, בהקמת היאחזויות, ביצירת הגרעינים לחיל הים ולחיל האוויר; כוח לוחם שגיבש יש מאין תורת לחימה ותורת ביטחון; כוח לוחם שקלט לתוכו מתנדבי חוץ-לארץ- מח"ל- ומגויסי חוץ-לארץ- גח"ל; כוח לוחם שפיתח תרבות משלו בשירה ובפרוזה; כוח לוחם שלמד והכיר את כל הארץ; כוח לוחם שטיפח יחסי אנוש בין לוחמים ובין מפקדים לפקודים.

[...] הפלמ"ח היה יצירת מופת של דור התקומה, ועוד ידברו בו היסטוריונים בעתיד. אינני אובייקטיבי כדי לספר על מעלליו ועל מקומו בתקומת ישראל, כי נמניתי עמו, ואת נעורי ובחרותי עשיתי בשורותיו. בפלמ"ח למדתי את מוסר המלחמה ותורת הקרב, את מקומן של ההתיישבות והעלייה בהגשמה הציונית, את המשמעת לפקודת המוסדות הלאומיים הנבחרים, את אחוות הלוחמים והרעות. בפלמ"ח הכרתי את רעייתי, ולבננו הבכור קראנו בשם פלמ"ח. הפלמ"ח עשה אותי לאדם, ללוחם, למפקד, למגשים, והפלמ"ח ממלא את כל ישותי."

**שאלות לדיון :**

**אהבת** **המולדת** **ונאמנות** **למדינה** מתוך רוח צה"ל : "ביסוד השירות בצה"ל עומדות אהבת המולדת והמחויבות והמסירות למדינת ישראל – מדינה דמוקרטית המהווה בית לאומי לעם היהודי – לאזרחיה ותושביה."

**הגנת** **המדינה,** **אזרחיה** **ותושביה** מתוך רוח צה"ל : "מטרת צה"ל היא להגן על קיומה של מדינת ישראל, על עצמאותה ועל ביטחון אזרחיה ותושביה."

* אילו ערכים שמובילים כיום את צה"ל ניתן ללמוד שהובילו גם את רחבעם זאבי?
* הפלמ"ח היווה אחד הארגונים עליהם נבנו צה"ל. מתוך נאומו של רחבעם זאבי, כיצד ביסס הפלמ"ח את הקמתו של צה"ל? באילו פעולות?